CELEX: E2020P0012
Language: el
Date: 2020-08-28 00:00:00
Title: Προσφυγή που ασκήθηκε στις 28 Αυγούστου 2020 από τις Telenor ASA και Telenor Norge AS κατά της Εποπτεύουσας Αρχής της ΕΖΕΣ (Υπόθεση E-12/20) 2020/C 343/15

15.10.2020   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 343/19
            
         
      Προσφυγή που ασκήθηκε στις 28 Αυγούστου 2020 από τις Telenor ASA και Telenor Norge AS κατά της Εποπτεύουσας Αρχής της ΕΖΕΣ
      (Υπόθεση E-12/20)
      (2020/C 343/15)
      Στις 28 Αυγούστου 2020, οι Telenor ASA και Telenor Norge AS, εκπροσωπούμενες από την Siri Teigum, δικηγόρο, Advokatfirmaet Thommessen AS, Postboks 1484 Vika, 0116 Όσλο, Νορβηγία, άσκησαν προσφυγή κατά της Εποπτεύουσας Αρχής της ΕΖΕΣ ενώπιον του Δικαστηρίου της ΕΖΕΣ.
      Οι προσφεύγουσες ζητούν από το Δικαστήριο της ΕΖΕΣ:
      
                  —
               
               
                  να ακυρώσει την απόφαση της 29ης Ιουνίου 2020 στην υπόθεση αριθ. 71480 Telenor στο σύνολό της·
               
            
                  —
               
               
                  επικουρικώς, να ακυρώσει εν μέρει την απόφαση, δηλαδή σε σχέση με δύο ή μία από τις επίμαχες ατομικές παραβάσεις· και
               
            
                  —
               
               
                  επικουρικώς, να ακυρώσει εν μέρει την απόφαση για τους παρόχους υπηρεσιών, όσον αφορά τα έτη 2011 και 2012·
               
            
                  —
               
               
                  επικουρικώς, να ακυρώσει ή να μειώσει τα πρόστιμα που επιβλήθηκαν στις προσφεύγουσες κατά την άσκηση της πλήρους δικαιοδοσίας του Δικαστηρίου· και
               
            
                  —
               
               
                  να διατάξει την Εποπτεύουσα Αρχή της ΕΖΕΣ στα δικαστικά έξοδα και στα έξοδα των προσφευγουσών στο πλαίσιο της παρούσας διαδικασίας.
               
            
         Νομικά και πραγματικά περιστατικά και νομική θεμελίωση:
      
      
                  —
               
               
                  Η Telenor ASA είναι μια παγκόσμια επιχείρηση τηλεπικοινωνιών που παρέχει τις υπηρεσίες της στις σκανδιναβικές χώρες και στην Ασία. Η Telenor Norge AS, η οποία δραστηριοποιείται στη νορβηγική αγορά των υπηρεσιών τηλεπικοινωνιών, είναι θυγατρική της. Η απόφαση θεωρεί ότι η Telenor ASA και η Telenor Norge AS είναι από κοινού και εις ολόκληρον υπεύθυνες για τα εν λόγω πρόστιμα (στο εξής: από κοινού Telenor ή η προσφεύγουσα).
               
            
                  —
               
               
                  Η Εποπτεύουσα Αρχή της ΕΖΕΣ (ΕΑΕ) εξέδωσε απόφαση στην υπόθεση αριθ. 71480 (στο εξής: η απόφαση) στις 29 Ιουνίου 2020, η οποία κατέληγε στο συμπέρασμα ότι η Telenor είχε παραβεί το άρθρο 54 της συμφωνίας ΕΟΧ εφαρμόζοντας άδικες τιμές που δεν επιτρέπουν σε εξίσου αποτελεσματικούς ανταγωνιστές, οι οποίοι βασίζονται στην παροχή χονδρικών υπηρεσιών πρόσβασης και εκκίνησης κλήσεων στο δημόσιο δίκτυο κινητής τηλεφωνίας της Telenor στη Νορβηγία, να αντικαταστήσουν τις αυτοτελείς υπηρεσίες κινητής ευρυζωνικής σύνδεσης (MBB) που παρέχονται από την Telenor Norge AS σε οικιακούς πελάτες στη Νορβηγία, χωρίς να υφίστανται ζημία, συμπεριλαμβανομένων των τιμών χονδρικής του εθνικού φορέα εκμετάλλευσης που χρέωνε στη Network Norway AS (NwN) από την 1η Αυγούστου 2008 έως και τις 31 Αυγούστου 2010, των τιμών χονδρικής φορέα εκμετάλλευσης εικονικού δικτύου κινητών επικοινωνιών (MVNO) που χρέωνε στη Ventelo AS, από την 1η Ιανουαρίου 2008 έως και τις 30 Νοεμβρίου 2010 και των τιμών χονδρικής παρόχου υπηρεσιών από την 1η Ιανουαρίου 2008 έως τις 31 Δεκεμβρίου 2012.
               
            
                  —
               
               
                  Η Εποπτεύουσα Αρχή της ΕΖΕΣ επέβαλε τρία χωριστά πρόστιμα ύψους 32 562 000 EUR (σε σχέση με τον εθνικό φορέα εκμετάλλευσης), 27 783 000 EUR (σε σχέση με τη Ventelo) και 51 606 000 EUR (σε σχέση με τους παρόχους υπηρεσιών), αντίστοιχα, συνολικά 111 951 000 EUR στην Telenor, και διέταξε την Telenor να παύσει τις παραβάσεις εφόσον δεν το είχε ήδη πράξει. Επιπλέον, η Εποπτεύουσα Αρχή της ΕΖΕΣ διέταξε την Telenor να απόσχει από την επανάληψη αυτής της συμπεριφοράς, καθώς και κάθε συμπεριφοράς που έχει ισοδύναμο αντικείμενο ή αποτέλεσμα
               
            
                  —
               
               
                  Σύμφωνα με την προσφεύγουσα, η απόφαση δεν δικαιολογεί τη διαπίστωση παράβασης του άρθρου 54 της συμφωνίας ΕΟΧ, βλέπε άρθρο 1.
               
            
                  —
               
               
                  Η προσφεύγουσα επισημαίνει ότι η απόφαση αρχίζει με έναν άνευ προηγουμένου και παράνομο ορισμό της αγοράς λιανικής πωλήσεως, ο οποίος δεν τεκμηριώνεται από την ανάλυσή της. Υποστηρίζει ότι η Εποπτεύουσα Αρχή της ΕΖΕΣ προβαίνει σε εσφαλμένη βάση της εκτίμησης των περιθωρίων κέρδους και της ανάλυσης των επιπτώσεων σε αυτή την υπερβολικά στενή αγορά. Ως εκ τούτου, παρέλειψε να λάβει υπόψη τον τρόπο με τον οποίο εμφανίστηκε πράγματι ο ανταγωνισμός στην αγορά. Ωστόσο, κατά την εκτίμηση του προστίμου, η Εποπτεύουσα Αρχή της ΕΖΕΣ υιοθέτησε μια επεκτατική προσέγγιση, υπολογίζοντας μεγάλα ποσά κύκλου εργασιών χονδρικής εκτός της εν λόγω αγοράς, και τριπλό υπολογισμό των εσόδων της Telenor στα επόμενα στάδια της αγοράς. Η προσφεύγουσα ισχυρίζεται ότι αυτό οδήγησε στην επιβολή προστίμου εντελώς δυσανάλογου και αντίθετου προς τις κατευθυντήριες γραμμές της ίδιας της Εποπτεύουσας Αρχής της ΕΖΕΣ.